Didysis Kaukazas
Didysis Kaukazas (rus. Большой Кавказ, azer. Böyük Qafqaz Dağları) – kalnų sistema tarp Kaspijos ir Juodosios jūrų, drauge su Mažuoju Kaukazu sudaro Kaukazo kalnus. Driekiasi ~1100 km iš šiaurės vakarų į pietryčius, nuo Anapos iki Apšerono pusiasalio. Yra Rusijos, Azerbaidžano, Gruzijos, Abchazijos ir Pietų Osetijos teritorijose. Didžiajame Kaukaze yra aukščiausia Europos viršukalnė – Elbrusas (5642 m). Kitos aukščiausios viršukalnės – Dychtau (5204 m), Koštantau (5152 m), Puškino k. (5100 m). Didžiajame Kaukaze yra virš 2000 ledynų, kurių bendras plotas 1430 km².